Najčuveniji transfer koji je stopiran je onaj Dragoslava Šekularca iz Crvene zvezde u Juventus. Nepunih 58 godina kasnije, unuk ovdašnje legende fudbala je postao član torinske "stare dame".

Kako javlja "Tutomerkato", Juventus je angažovao Kristijana Šekularca, 16-godišnjaka rođenog u Londonu, a dosadašnjeg člana Serveta. Ovaj talentovani fudbaler ima dvojno državljanstvo, švajcarsko i englesko, a u Juve stiže sa šampionskim DNK - deda mu je Mirko, rođeni mlađi brat Dragoslava "Šekija" Šekularca.

Od Kristijana se očekuje da svoje prodore najpre prikazuje u juniorskom pogonu torinskog giganta, selekciji do 17 godina, a kasnije i u prvom timu.

Ovaj vezni igrač, koji je za Servet dao tri gola na 13 ovosezonskih utakmica, uspeo je da ostvari san koji je njegov deda, druga "Zvezdina zvezda", imao na dohvat ruke da se nije desila čuvena politička intervencija tadašnjeg predsednika SFRJ, Josipa Broza.

Kako je Tito zaustavio transfer Dragoslava Šekularca u Juventus

O tome je sam "Šeki" pisao u autobiografiji na sledeći način, počevši priču o mladom biznismenu a velikom fudbalskom zanesenjaku, Đaniju Anjeliju, na sledeći način:

"Anjeli je zbog mene došao u Beograd. Lično sam sa njim pričao. Posrednik: Aca Obradović, Doktor O, preko njega je sve išlo. A sve je počelo još pre Svetskog prvenstva u Čileu. Mi, reprezentacija Jugoslavije, igrali smo prijateljsku protiv Juventusa. Kao pripreme za Mundijal... A kod njih moj idol – Omar Sivori. Znaš kakav je to motiv bio za mene... On spusti štucne, ja odmah za njim, on zavrne rukave, ja za njim. On kosu na levo, ja na levo... Zagrlimo se posle utakmice. Svidelo mu se kako sam odigrao i bio sam mnogo ponosan. Svidelo se izgleda i ljudima iz Juventusa", počeo je Šekularac.

A novac koji mu je ponuđen za transfer bio je - neverovatan.

"Igrači su u ono vreme prelazili za 45-50 hiljada dolara. Ili maraka, ne sećam se tačno. Ako sam ovde igrao za hiljadu, tamo bih imao 20 - 30 hiljada. Plus onih 500.000 na ruke, za potpis. Znam da je Zvezda bila prezadovoljna. Meni Aca Obradović kaže da oni u klubu pristaju, klub se slaže. Ma, Zvezda prezadovoljna!".

Ali...

"Moj transfer je odjednom postao državno pitanje. Odgovor se čekao 'odozgo'. Italijani su čekali, ja čekam... Ne mogu ništa da učinim. Kasnije su mi rekli da je problem nastao zbog toga što je Fiat neku godinu ranije odbio neku vrstu saradnje sa Jugoslavijom. Automobilska industrija... To je, navodno, naljutilo našu vlast. Sačekali su priliku i osvetili se. Preko mojih leđa", isticao je "Šeki".

Foto: FK Crvena zvezda / Promo Dragoslav Šekularac

Sve je, ipak, bilo spremno za potpis.

"Sve smo mi utanačili. Ali Anjelija u međuvremenu zove neko od naših i on kaže da 'nema vremena sad'. Nemaš vremena za radničku klasu, da obiđeš fabriku?! Mislim da mi je taj njegov potez presudio. Nije on imao vremena za Tita, to je bio problem".

Josip Broz Tito nije tada zvanično pominjan kao razlog stopiranja transfera...

"Ranković (je bio glavni), kažu. Ali mislim da su se samo krili iza njegovog imena. Mene je Leka (Aleksandar Ranković) voleo. A Tito se nije ni razumeo u fudbal. Neko iz Partizana? Ne smem da grešim dušu. Znam samo jedno. Kad su mi rekli da ne mogu da idem, puk'o sam! Više to nije bio isti Šekularac. A da sam otišao u Juve... pa, bio bih pravi gospodin. Možda Zlatna lopta. Sećam se, posle, pričalo se o milionima, a ja sam od majke tražio za bioskop".

"Mora da zabavlja radničku klasu!"

Doktor Aca Obradović je ovako saopštio Šekularcu epilog:

- Takva je odluka, ne ideš...

- Ali čija odluka, doktore?

- Politika, Šeki. Odluka sa vrha.

Nekoliko dana kasnije na adresu FK Crvena zvezda stigao je telegram obrazloženja. U njemu je samo pisalo:

"Dragoslav Šekularac mora da ostane i da zabavlja radničku klasu".

...

Pravda je, donekle, zadovoljena 58 godina kasnije. Jedan Šekularac - ipak je stigao u Juventus.

Pogledajte još:

ŽIVKOVIĆ PRED TRANSFEROM KARIJERE! Još lekarski pregledi i potpis za OTKROVENJE SEZONE Premijer lige!

NOVAKU OTVOREN PUT DO TRONA! Stigao je u Melburn kao najbolji na svetu, ali Rafael Nadal je upravo ISPAO sa Australijan opena!

OVO NE MOŽE SVAKO DA GLEDA... DŽIN KOJI SE GUŠI U SUZAMA "Ne spavam i ne jedem otkad je Kobi poginuo!"